แบงก์หนุนธปท.สั่งเปิดดอกเบี้ยกู้ซื้อบ้าน
แบงก์หนุน ธปท. สั่งเปิดเผยดอกเบี้ยเฉลี่ยซื้อบ้านตลอดอายุสัญญา เพื่อเป็นประโยชน์กับผู้กู้
17 เม.ย. 2556

แบงก์หนุน ธปท. สั่งเปิดเผยดอกเบี้ยเฉลี่ยซื้อบ้านตลอดอายุสัญญา เพื่อเป็นประโยชน์กับผู้กู้
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า เห็นด้วยหากธนาคารแห่งประเทศไทย (ธปท.) จะให้ธนาคารพาณิชย์แต่ละแห่งเปิดเผยอัตราดอกเบี้ยกู้ซื้อบ้านเฉลี่ยตลอดอายุสัญญา สำหรับแคมเปญกู้บ้านดอกเบี้ย 0% นาน 69 เดือน แล้วแต่กลยุทธ์การตลาดของธนาคารแต่ละแห่ง 
“เรื่องนี้เป็นประโยชน์กับลูกค้า ควรให้ลูกค้าได้นำดอกเบี้ยมาเปรียบเทียบได้หลายธนาคาร จึงควรคิดเฉลี่ย 5 ปีข้างหน้า” นายชาติชาย กล่าว 
ส่วนการชูแคมเปญดอกเบี้ย 0% นั้น ก็ต้องชี้แจงให้ชัดว่า เดือนต่อไปต้องจ่ายดอกเบี้ยเท่าไร เพราะบางธนาคารที่ใช้แคมเปญดอกเบี้ย 0% เมื่อคิดค่าเฉลี่ยดอกเบี้ยออกมาแล้ว อาจพบว่าต้องจ่ายดอกเบี้ยแพงกว่าธนาคารที่ไม่เล่นแคมเปญ 0% การเล่นดอกเบี้ยจึงเป็นเพียงภาพลวงตาที่ผู้กู้ต้องศึกษาและสอบถามพนักงานให้ละเอียด
ปัจจุบันการออกแคมเปญสินเชื่อบ้านดอกเบี้ย 0% จะมี 2 รูปแบบ คือ ธนาคารทำการตลาดเอง และแบบที่ผู้ประกอบธุรกิจอสังหาริมทรัพย์จะเป็นฝ่ายจ่ายดอกเบี้ยให้ลูกค้า จึงเห็นดอกเบี้ย 0% ยาว 12 ปี ซึ่งหากคำนวณกลับก็เหมือนผู้ประกอบการลดราคาบ้านให้ลูกค้า แต่ใช้วิธีอุดหนุนดอกเบี้ยแทน เป็นแผนการขายอย่างหนึ่ง
ทั้งนี้ ธนาคารพาณิชย์จะให้โปรโมชันพิเศษนี้กับผู้ประกอบการอสังหาริมทรัพย์รายใหญ่ ที่ลูกค้าส่วนใหญ่มีฐานะดี ไม่ค่อยเป็นหนี้เสียอยู่แล้ว 
“หากธนาคารใช้ดอกเบี้ย 0% ระยะเวลา 6 เดือน กรณีลูกค้าต้องผ่อนบ้านเดือนละ 8,000 บาท เท่ากับเงินต้นจะหายไป 4.8 หมื่นบาท แต่หาก 0% นาน 1 ปี เงินต้นก็จะหายไป 9.6 หมื่นบาท หากบ้านราคา 1 ล้านบาท ก็เท่ากับเงินต้นหายไปเกือบ 10% นี่จึงถือเป็นประโยชน์ต่อลูกค้า” นายชาติชาย กล่าว
รองกรรมการผู้จัดการ ธนาคารกสิกรไทย กล่าวต่อไปว่า ปัจจุบันธนาคารทุกแห่งควบคุมความเสี่ยงลูกค้ารายย่อยด้วยการพิจารณาความสามารถในการชำระหนี้ ดูประวัติรายได้ และที่ทำงาน รวมถึงนโยบายของแต่ละธนาคาร หากความสามารถในการชำระหนี้ต่ำก็จะปฏิเสธการให้กู้ อย่างกรณีกสิกรไทยจะมีเงื่อนไขไม่ให้กู้บ้านเกิน 2 หลัง หากยังผ่อนชำระไม่หมด สิ่งเหล่านี้สามารถตรวจสอบจากเครดิตบูโรได้ แต่หากผ่อนชำระหลังแรกหมดแล้วต้องการซื้อหลังที่สองก็ไม่เป็นไร